নিটোল পায়ে

নিটোল পায়ে ২০০৬ সালে প্রকাশিত একটি জনপ্রিয় বাংলা পপ সঙ্গীত। বাংলাদেশী সঙ্গীত পরিচালক ফুয়াদ আল মুক্তাদিরের সঙ্গীতায়জনে এই সঙ্গীত বা গানে কণ্ঠ দেন রাজিব রহমান ও ফুয়াদ আল মুক্তাদির নিজেই। গানটি ফুয়াদের সঙ্গীত আয়োজনে করা ইলেক্ট্রনিক রিমিক্স পপ এ্যালবাম ভেরিয়েশন নং ২৫-এর জন্য ধারণ করা হয়েছিল। এই গানের শিরোনাম মীরা দেববর্মণ রচিত, কিংবদন্তি সঙ্গীতজ্ঞ শচীন দেববর্মণের সুর ও কণ্ঠে গাওয়া নিটোল পায়ে রিনিক-ঝিনিক পায়েলখানি বাজে হতে নেয়া। এই গানে মীরা দেববর্মণের মূল গীতি হতে প্রথম চার পঙতি ব্যবহার করা হয়েছে। এছাড়াও শচীন দেববর্মণের তুমি এসেছিলে পরশু, কাল কেন আসনি গানের একটি পঙ্‌ক্তি এই গানে ব্যবহার করা হয়েছে।

পটভূমি 
যুক্তরাষ্ট্রে অবস্থানকালে ফুয়াদ 'ভেরিয়েশন নং ২৫' অ্যালবামের সঙ্গীত প্রযোজনা করেন। প্রাথমিকভাবে বেশ কয়েকটি গীতিবিহীন সঙ্গীতায়োজন করা হয়। গীতিবিহীন সুরের উপর নতুন গীতি রচনার উদ্দেশ্যে তিনি যাত্রাপথে সুরগুলি শুনতেন। একবার নিউ জার্সি হতে নিউ ইয়র্কে আসার পথে এই গানের সুরের সাথে পরীক্ষামূলক ভাবে শচীন দেববর্মণের নিটোল পায়ে গানটির কথা মিলিয়ে গাইতে শুরু করেন তখন এই গান 'রিমিক্স' করার ধারণা পান। মূল গানের চার পঙতি ছাড়া বাকি পঙক্তও গুলি নতুন করে রচনা করার পরিকল্পনা করেন। তার অভিপ্রায় অনুযায়ী রাজীব রহমান নতুন গীতি লিখেন। নিউইয়র্কে, ফুয়াদের ব্যক্তিগত স্টুডিওতে গানটি ধারণ করা হয়। প্রাথমিকভাবে পুরো গানটি ফুয়াদের একক কণ্ঠে ধারণ করার পরিকল্পনা ছিল। পরবর্তী গানের প্রথম চার পঙ্‌ক্তি গীতিকার রাজীব রহমানের কণ্ঠে ও বাকী অংশ ফুয়াদ নিজের কণ্ঠে ধারণ করেন।

মুক্তিলাভ ও জনপ্রিয়তা 
২০০৬ সালে জি-সিরিজের পরিবেশনায় 'ভেরিয়েশন নং ২৫' এ্যালবামের মাধ্যমে গানটি বাংলাদেশে মুক্তি দেয়া হয়। একই বছর জি-সিরিজ ও আরশী মিউজিক-এর ব্যানারে 'ভেরিয়েশন ২৫' এ্যালবামের ১৩টি গানের সাথে আরো ২টি গান যুক্ত করে 'ভেরিয়েশন ২৫.২' নামে পুনরায় এই গানটি কম্প্যাক্ট ডিস্ক ফরম্যাটে মুক্তি পায়। ঐ অ্যালবামে পুনমের গাওয়া 'নবিনা', বাপ্পা মজুমদারের গাওয়া 'কোন আশ্রয়', অনিলার কণ্ঠে 'ডাক দিয়াছেন দয়াল আমারে' গানের রিমিক্স সংস্করণের পাশাপাশি এই গানটি তুমুল জনপ্রিয়তা অর্জন করে। বিভিন্ন কনসার্টে ফুয়াদ ও রাজীব এই গান পরিবেশন করেন। ২০০৭ সালে ফুয়াদের 'বন্য' এ্যালবাম প্রকাশ পায়। জনপ্রিয়তার কারণে 'বন্য' অ্যালবামে এই গানের একটি 'লাইভ' সংস্করণ প্রকাশ করা হয়। ২৭ ডিসেম্বর, ২০১৭ তারিখে জি-সিরিজ তাদের আনুষ্ঠানিক ইউটিউব চ্যানেল হতে গানটির গীতি চিত্র(লিরিক্যাল ভিডিও) অবমুক্ত করে।

পুনরুৎপাদন ও চলচ্চিত্রে ব্যবহার 

 গান বাংলা নামক বাংলাদেশি সম্প্রচার টেলিভিশন নেটওয়ার্কের 'উইন্ড অব চেঞ্জ' নামক সংগীতানুষ্ঠানের তৃতীয় মৌসুমের জন্য গানটি নতুন করে ধারণ করা হয়। এই সংস্করটি 'ডি রকস্টার' খ্যাত গায়ক শুভ'র কণ্ঠে ধারণ করা হয়। ২৫ জুন, ২০১৮ তারিখে গান বাংলা টেলিভিশনের আনুষ্ঠানিক ইউটিউব চ্যানেলে অবমুক্ত করা হয়।
 গানটি ৮ ফেব্রুয়ারি, ২০১৯-এ মুক্তিপ্রাপ্ত প্রেম আমার-২ চলচ্চিত্রে ব্যবহার করা হয়। সঙ্গীত পরিচালক স্যাভি গুপ্ত গানটি চলচ্চিত্রের ব্যবহারের জন্য মূল সংগীতায়োজনে ইষৎ পরিবর্তন করেন। চলচ্চিত্র সংস্করণটি ইমরান মাহমুদুলের কণ্ঠে ধারণ করা হয়। গানটির চিত্রায়ণে আদৃত রায় ও পূজা চেরি অভিনয় করেন। চলচ্চিত্রটি মুক্তির পূর্বে প্রচারণার অংশ হিসেবে ২৮ জানুয়ারি, ২০১৯ তারিখে প্রযোজনা প্রতিষ্ঠান জাজ মাল্টিমিডিয়া তাদের আনুষ্ঠানিক ইউটিউব চ্যানেলে গানটির ভিডিও অবমুক্ত করে। চলচ্চিত্রের গানটি অবমুক্ত করার সময় জাজ মাল্টিমিডিয়া তাদের ইউটিউব চ্যানেল ও ফেসবুক পাতায় এই গানের গীতিকার হিসেবে ফুয়াদের নাম উল্লেখ করায় সামাজিক মাধ্যমে সমালোচিত হয়। সমালোচনার মুখে প্রতিষ্ঠানটি তথ্য সংশোধন করে।

তথ্যসূত্র

বহিঃসংযোগ 

 'নিটোল পায়ে' গানের পূর্ণ গীতি

বাংলা ভাষার গান
বাংলা চলচ্চিত্রের গান
বাংলাদেশী সঙ্গীত